khistorydata/jeongjo-sjw-relations huggingface dataset:
정조 2년
戊戌三月初二日巳時。上御誠正閣。戶曹判書入侍時。行戶曹判書具允鈺。行左承旨鄭民始。記事官鄭東浚徐龍輔金勉柱。以次進伏。上曰。戶判進前。允鈺進伏。上曰。孝明殿祥祭後。山陵魂殿所屬賞格。皆有前例。而至於自慈殿慈宮頒賞所入。亦當不少。比諸前例。想必倍蓰。卿詳考前後謄錄。參酌磨鍊。可也。允鈺曰。臣已爲考見前後謄錄。則賞格所入。其數夥然。今番則比前似當加入矣。當此經費匱乏之時。宜可十分撙節。而此亦不可已者。誠爲可悶矣。上命書傳敎曰。孝明殿祥祭後。山陵魂殿所屬賞格。當依舊例擧行。而當此經用告乏之時。不宜膠守丙午己卯之例。至於自慈殿慈宮頒賞所入。亦與大殿之例無異。勢將三倍於前例。然減之又減。今則不至倍蓰依書下擧行。在前皆以中官聽傳敎。或宮房手本擧行。而今番戶判。旣承下敎。或有憑例手本之事。切勿許施事。分付。又命書傳敎曰。都監之役。雖遵舊例。到今不可廢。而都監之中。又有都監。甚無意義。章服有尙方。輦輿有太僕。儀仗有戶曹。其所造備。各有自存。不必別設別三房名號然後。可以擧行。今番三都監外。別三房之設置之事。分付禮曹。允鈺曰。今番追上徽號與封園時。玉冊竹冊外櫃及金寶銀印護匣。竝以丙申上號時。造成還下件。依前例取用。何如。上曰。依爲之。出擧條上謂允鈺曰。歡慶殿鋪陳等物。皆以次入。可也。仍命書傳敎曰。慈殿所御歡慶殿鋪陳門帳靑色磨鍊。以次入內入。允鈺曰。大事稠疊。經費宜顧。至於都監所用腰彩轝等屬。或有久件之可用者。勿爲新造。修補用之則。似好矣。上曰。此甚好矣。仍命書傳敎曰。適因戶判入侍。旣有所奏。今番都監。凡諸所費。固當十分撙節。而況己卯年先朝受敎。旣甚丁寧。弁諸儀軌之首。豈非所當仰述者乎。自五曹。以此意知悉。腰彩轝之勿爲新造。案及縟席之寶冊。兼用儀仗輦輿之略略修補等事。一依己卯受敎擧行事。預爲。分付。上命允鈺先退。上命書傳敎曰。淑儀趙氏。以先朝嬪御。年過七十。宜有升爵之道。況祔廟後。先朝後庭加秩。旣在古例。淑儀趙氏爲貴人。上曰。祥祭時。只開宣仁門。則百官出入。似甚狹小矣。民始曰。考見前例。則弘化東西挾門。亦爲留門矣。上曰。孝明殿祥祭時。弘化東西挾門及金虎門。亦爲留門。出榻敎仍命退。承史以次退出。
정조 2년
戊戌三月初二日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具縗服。詣孝明殿。親行晝茶禮。儀註上同仍還內。諸臣以次退出。
정조 2년
戊戌三月初二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。別三房之不設。大有益於經費矣。國榮曰。此是不緊名色。其在省費之道。除之無妨矣。上曰。旣有三都監。則此外。又設三房。實無意義。雖有已行之例。今不可按例爲之故。特命除減矣。國榮曰。從此而隨事省減。則經用似不至苟簡矣。上曰。近日則實錄廳抄節之役頗勤實。如是則非久似當告畢矣。國榮曰。飭敎連下故。不敢懸頉。連爲着實云矣。上曰。實錄廳所費。亦不少。若經年閱歲。則誠難支當矣。國榮曰。向日傳敎申飭之後。太半省減故。各司進排衙門。皆得蒙惠云矣。命讀諸道狀啓。國榮讀奏。命退去。諸臣以次出。
정조 2년
戊戌三月初二日戌時。上御誠正閣。都承旨入傳時。行都承旨洪國榮。記事官柳孟養徐龍輔金勉柱。以次進伏訖。上曰。先來狀啓見之乎。國榮曰。俄者略略見之矣。上曰。姑不深咎之語。誠甚本安矣。國榮曰。前後文字。無一執頉者矣。今番儲君嗣位四字。有此未安之語。非但無色於我國。彼意所在。亦難揣度。誠非細慮矣。上曰。儲君之儲字。執頉而然耶。國榮曰。未得詳知。而似以儲字之用。爲咎矣。上曰。在我之道。不可不一次謝過矣。國榮曰。旣示未安之意。則送使謝過。烏可已乎。上曰。若以送使爲定。則當從速入送矣。國榮曰。然矣。上曰。明日大臣入侍後相議爲之矣。國榮曰。經費告乏之時。又治使行。則國計尤無可言。誠爲憂悶矣。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。大臣食後來待事。遣史官傳諭。
정조 2년
李秉模啓曰。因實錄廳草記。政院日記。自壬子至丁巳。計年取來事。允下矣。壬子日記十七卷。癸丑日記十七卷。甲寅日記二十一卷。乙卯日記二十二卷。丙辰日記二十三卷。丁巳日記二十六卷。合一百二十六卷輸送之意。敢啓。傳曰。知道。
정조 2년
又啓曰。春秋館郞廳來言。因實錄廳草記。自壬子至丁巳六年時政記。更爲移奉事允下故。自壬子至丁巳五十八冊。移奉云矣。敢啓。傳曰。知道。
정조 2년
李秉模啓曰。領議政金尙喆。左議政鄭存謙。右議政徐命善。依下敎來待矣。傳曰。入侍。
정조 2년
又啓曰。前承文院公事提調蔡濟恭。依下敎來待矣。傳曰。入侍。
정조 2년
傳于申應顯曰。筵中旣有下敎。正使正一品重臣中備擬。副司果沈念祖陞品備擬於書狀官事。分付。
정조 2년
有政。吏批。判書金鍾秀。參判徐浩修牌不進。參議李義翊進。左副承旨李秉模進。啓曰。判書金鍾秀。參判徐浩修。竝牌招不進。小臣獨政未安。何以爲之。敢稟。傳曰。只出緊任。以沈豊之爲副校理。金魯鎭爲同義禁。鄭一祥爲謝恩兼陳奏副使。沈念祖爲謝恩兼陳奏書狀官。鄭民始爲同經筵。卒吏曹判書金尙星爲文憲金文起爲忠毅李昌壽爲文獻。卒順和君𤣰爲僖敏。卒全恩君墩爲孝僖。卒海安君億爲靖懿。貴人單淑儀趙氏加秩事承傳。光恩副尉金斗性。謝恩兼陳奏正使望蔡濟恭朴明源海溪君。傳于李秉模曰。宗班之顯祿。儀賓之綏祿。與文臣之大匡同品。則正使之望。以顯祿綏祿。擬於輔國之下。該曹甚是不察。政官推考。更爲擬入。以蔡濟恭爲謝恩兼陳奏正使。
정조 2년
兵批。判書李徽之進。參判邊得讓病。參議丁範祖病。參知李義弼入直進。行左承旨鄭民始進。以安春君烿雲峯君杺爲都摠管。具明遠爲五衛將。金聖和爲訓鍊判官。林濟遠朴祐源爲文兼。
정조 2년
傳于鄭民始曰。旣有筵敎。知事蔡濟恭。今日政加設判中樞啓下。
정조 2년
兵曹口傳政事。判中樞單蔡濟恭。
정조 2년
傳于李秉模曰。司僕提調。今日政差出。
정조 2년
吏批再政。以金鍾秀爲司僕提調。兼掌令沈念祖單付。
정조 2년
李秉模。以孝明殿參奉。以入番宗室意啓曰。本殿朝夕上食。晝茶禮祭需。用餘多士麻八斤八兩。早藿三斤。甘苔二斤。海衣五貼六張。蔈古十四兩四錢。雀舌五合二夕。黃淸八升五合。白淸九升。生梨十箇。生栗三升。胡桃三升三合三夕。榛子三升三合三夕。栢子三升三合三夕。大棗一升五合。乾柹七串。黃栗一升五合。而在前有內入之事。有還下該司之例。今番則何以爲之。敢啓。傳曰。祭需所餘無多。不必內入。還下矣。
정조 2년
又以承文院官員。以都提調意啓曰。院製述官李喜復外任代。前郡守成大中差下。付軍職冠帶常仕。何如。傳曰。允。
정조 2년
戊戌三月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番奏文之違式。雖因政府狀啓謄書之致。大抵承文提調。當以善文者一二人擇置然後。凡於事大文字。可無生頉之慮矣。國榮曰。文字間違格。雖善文者。或不無不審處。此等文字。知規式然後。可以無頉矣。上曰。文字生頉。已極無顔。而以方物之漸不如古。前頭必有生事之慮。是可悶也。國榮曰。彼人尙不以方物執頉者。固是待我之甚厚也。以今番事觀之。此後方物。難保其順越。從今以後。當加意精擇封裹。好矣。上曰。今則不無是慮也。上曰。承文院公事提調蔡濟恭入侍。出榻敎命退去。諸臣以次出。
정조 2년
戊戌三月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。大臣皆來待乎。國榮曰。皆已入來矣。上曰。左承旨與大臣及承文提調入侍。賤臣承命而出。與左承旨鄭民始。領議政金尙喆。左議政鄭存謙。右議政徐命善。承文提調蔡濟恭進前。上曰。先來狀啓及通文官誌。注書持入。尙喆曰。日月流邁。孝明殿祥事。只隔一日。伏惟聖孝靡逮。益復如新。上曰。祥事今無餘日。廓然罔極之痛。夫復何言。尙喆曰。日間聖體。若何。上曰。一樣矣。尙喆曰。今番使行陳奏事。無撓順成。而但奏文字句間有頉。致有皇旨。極爲未安矣。上曰。奏文中。儲君二字。雖有已例。更見之。果涉礙眼矣。然此不過文句間少失。而顯示未安之意者。似由於皇帝年紀衰耄之致。自此以後。無論大小事。種種執頉。則亦可悶也。尙喆曰。本事雖非大段生梗者。而聞彼中消息。則似當更有我國使行云。一番馳价。以示惶悚之意無妨矣。命善曰。聞皇帝今年六十八矣。政令之間。昏耄漸甚云矣。上曰。今當新服之初。彼若以欠於事大之誠。每以爲言。則亦甚難處。且我朝。自前每盡小邦之道。未嘗有致責之事矣。今忽有此事。可謂無聊矣。卽當委价。以伸驚惶之意。而專對之任。當屬之誰乎。命善曰。臣旣別無情勢。一分報效之道。惟在此等處。臣當往赴矣。上曰。卿之誠意雖嘉。而予亦思之。卿旣入於其奏文中。嫌不當往矣。而領相則曾作此行。今已年老。亦不可往矣。大臣中。他無可合者矣。尙喆曰。爲國事出疆。則何敢以年老辭乎。存謙曰。都尉中差遣。而副使書狀則擇送好矣。上曰。都尉宗班中。無可合者。崇品判書中差遣則似好。卿等之意。何如。尙喆曰。判書中差遣。事甚便好。而但以議政假銜。事涉拘礙矣。上曰。輔國重臣。付判樞以送則。似好矣。尙喆曰。若有前例則亦無妨矣。上曰。金奉朝賀李領府事上使時。以議政銜入去乎。尙喆等曰。未能詳知矣。國榮曰。似是以樞銜入去矣。上曰。注書出去。金奉朝賀李領府事入去時。奏文謄錄入之。賤臣承命而出。持入。命國榮考見。國榮曰。果以樞銜入去矣。上曰。然則重臣付判樞入送好矣。存謙曰。好矣。上曰。輔國判書中。誰爲可合者乎。尙喆曰。倉卒間。未及商量矣。上曰。刑判。何如。尙喆等曰。聖敎誠好矣。上曰。專對之任。實爲合當矣。國榮曰。此重臣有氣力。必善爲準事矣。上謂濟恭曰。今者之使。專爲謝過。若不善爲周旋。則事難諧矣。不可不得人以送。而大臣外。朝廷實無可送之人。卿本擔當國事。不避燥濕故。予意已屬於卿矣。大臣諸臣。皆以曰可。卿須勿以爲勞。善爲準事。可也。濟恭曰。聖敎及此。臣不勝感泣矣。臣所自期者。國有事則不計緩急。不避燥濕。以爲一半分報效之道矣。今者專對之命。忽下於只尺前席。此是驅馳往役之事也。臣何敢辭避乎。上曰。副使誰可爲之。尙喆曰。臣意則李命植可合矣。上曰。甚好而使行甚急。新灣尹交龜之際。自然遲滯矣。命善曰。此外必多有之矣。上曰。鄭一祥。何如。尙喆曰。好矣。命善曰。此人安詳廉精實。爲可合矣。上曰。書狀誰爲可合乎。命善曰。此當極擇以送。吏郞沈豊之好矣。上曰。沈豊之非不好矣。而以做事論之。沈念祖之綜核可合矣。尙喆曰。聖敎誠好矣。國榮曰。三使皆得人矣。上曰。然矣。命善曰。三使皆出聖簡。可謂極選矣。命書傳敎曰。政官牌招開政。又命書傳敎曰。使事順成。雖甚多幸。但以奏文中字句之違式。禮部有所移咨。且聞大國消息。當有別使知之云。使事順成。當爲謝恩文字違式。當爲陳奏使臣。卽爲差遣。使名以謝恩兼陳奏使稱號。上曰。使行太急。別盤纏。當優數給之矣。尙喆曰。以何年例給之乎。上曰。辛卯丙申年。皆有別使。依此例給之。好矣。仍命書傳敎曰。今番使臣一行盤纏。依辛卯丙申年例擧行事。分付。又命書傳敎曰。拜表日字。以旬間推擇事。分付。尙喆曰。司僕提調之以正二品差除。未見有一定之法例。而提調洪國榮謂以有違格例。無意行公所辭雖過。當此陵幸不遠之時。自多擧行之事。宜有變通之道。今姑許遞。何如。上曰。依爲之。出擧條上曰。其奏文雖據政府狀啓。字句間。不無礙眼處矣。果有執頉之擧。我國不善料事故。雖於文字上。不能致力。有此違式。實爲歉愧。尙喆曰。伊時奏文。臣等亦泛然看過。莫非臣等疎率之致矣。上曰。今番奏文。言甚不難。令提學。速爲撰出。大臣看檢正書。可也。尙喆曰。時政記抄節。一朔內。可當畢役。政院日記卷數甚多故。抄節尙遠云。難免曠日遲久。此甚可悶矣。上曰。堂郞加出速了好矣。尙喆曰。當觀勢爲之矣。上曰。近來則頗着實云乎。尙喆曰。連有飭敎故。皆着實爲之云矣。命退去。諸臣以次出。
정조 2년
戊戌三月初三日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。吏曹之上使擬望。甚可怪訝。綏祿顯祿與大匡等。則竝擬於輔國之下。甚是做錯矣。國榮曰。今此渾擬。大違政格。果是不審矣。上曰。三使臣果皆得人矣。國榮曰。朝者閤外大臣。以難其人爲憂。及承聖敎簡選之人。實合專對。古人所謂知臣莫如主者。正爲今日道也。上曰。使行何時可當回還乎。國榮曰。若速速往來。則劇熱前。當還出矣。命退去。諸臣以次出。
정조 2년
戊戌三月初三日申時。上詣孝明殿。夕上食入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具縗服。詣孝明殿。行夕上食。儀註上同仍還內。諸臣以次退出。
정조 2년
戊戌三月初三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。歲月易矣。無何之間。大期奄迫。崩隕之痛。益復罔極。國榮曰。丙申以後。君臣上下。靡所依仰。擧懷至慟。而惟以陪祭魂殿。少有慰抑之道矣。今則祥期只隔。祔廟不遠。廓然之痛。尤倍於前矣。上曰。歲已再周。先王之儀容漸邈。撫時崩隕。實難堪抑。國榮曰。當此之時。王大妃殿氣候。必有損節。尤切悶迫矣。上曰。此月以後。欠寧之節。比前顯加哭泣之際。時有氣塞之症故。膈滯之候。長時未寧。食飮不能順下。焦悶不可言。國榮曰。粟米飮連爲進御乎。上曰。時時勸進。而以滯候。不得多進矣。命退去。諸臣以次出。
정조 2년
戊戌三月初三日戌時。上御誠正閣。左承旨入侍時。行左承旨鄭民始。記事官柳孟養徐龍輔金勉柱。以次進伏訖。上曰。方物八日前。可以措備乎。民始曰。聞戶判言。則日字甚促。似有未及之慮云矣。上曰。白綿紙皆準備云乎。民始曰。尙未得準備。而苧布綿紬等染色。最難云矣。上曰。勿以日字之甚促染色等事。各別致精事。以下敎。分付戶判。可也。民始曰。拜表日字。尤爲促迫。其前奏文。實難正書云矣。上曰。奏文如有不及之慮。則退定無妨矣。民始曰。若退數三日。則庶可及之矣。上曰。奏文始撰云乎。民始曰。今方構草云矣。上曰。今番使行。果是意慮之外。日字甚急故。公私治裝。非但不成貌樣。所入必倍。亦可悶也。民始曰。七八日之內。萬無周旋之道故。公私掣礙之事。已無可言矣。命讀諸道狀啓。民始讀奏。命退去。諸臣以次出。
정조 2년
行都承旨洪國榮藥院直。行左承旨鄭民始齋宿。右承旨李鎭衡齋宿。左副承旨李秉模齋直。右副承旨李敬養齋宿。同副承旨申應顯齋直。注書柳孟養藥院直鄭東浚仕直。事變假注書李兢淵仕。
정조 2년
大殿王大妃殿惠慶宮中宮殿。政院玉堂藥房口傳夕問安。答曰知道。
정조 2년
傳于李秉模曰。前注書韓用龜徐鼎修。冠帶常仕。日記差誤處。其令改修以入。
정조 2년
又傳于曰。明日孝明殿別茶禮時刻。以巳時爲之。
정조 2년
傳于李秉模曰。今日夕上食。時原任大臣入參。
정조 2년
以大司諫徐有防。司諫洪彦喆。獻納洪周萬。正言安廷玹李延年。執義李亨元。持平李思祚宋銓等。牌不進罷職傳旨。傳于李敬養曰。只推。
정조 2년
傳于申應顯曰。都摠管。久勤摠管改差。恩彦君䄄除授。改差摠管。侍窠擬入事分付。
정조 2년
兵曹口傳政事。都摠管恩彦君䄄單付。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而孝明殿祥祭齋戒相値。不得爲之之意。敢啓。傳曰。知道。
정조 2년
又以訓鍊都監言啓曰。因兵曹節目。金虎門入直軍一百名內。四十名兩處宮墻頹圮處把守。六十名秋景苑排立。本處則以他軍。事畢間。推移守直事。啓下矣。砲手四十名添入之意。敢啓。傳曰。知道。
정조 2년
又以兵曹言啓曰。卽接東道參軍牒報。則御營廳所授惠化門南邊駝駱山近處。體城三間半許頹落云。令繕工監。爲先把子圍排。分授軍門。急速修築。而把守軍兵。亦令該軍門。量宜定送。修築間。各別守直之意。分付。何如。傳曰。知道。
정조 2년
又以御管廳言啓曰。本廳字內惠化門南邊駝駱山近處。體城三間半許頹毁處。令分授軍門。急速修築。把守軍亦令該軍門。多數定送。嚴加守直事。自兵曹草記矣。修築則卽當擧行。而本廳將校。率領鄕軍二十名。今日爲始。限修築間。晝夜輪回守直之意。敢啓。傳曰。知道。
정조 2년
戊戌三月初四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。丙申年初喪日記。非但疎漏。亦多差誤處。實無日後憑考之道。不可不使其時注書改修。卽爲修納之意。注書出去分付。可也。國榮曰。臣亦見其日記。則疎漏特甚。不可以此仍置矣。上曰。初九日。卽毓祥宮忌辰也。先大王庚子戊戌。何以堪忍之敎。尙今在耳。伊日將詣毓祥宮行酌獻禮矣。國榮曰。先大王祥期將過。毓祥宮忌日不遠。其在仰述之道。初九日若行酌獻禮。則於情於禮。允爲得當矣。上曰。今日大臣入侍。將下敎矣。命退去。諸臣以次出。
정조 2년
戊戌三月初四日辰時。上詣孝明殿。上食入侍時。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具縗服。詣孝明殿。親行朝上食。儀註上同仍還內。諸臣以次退出。
정조 2년
戊戌三月初四日午時。上詣孝明殿。晝茶禮入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具縗服。詣孝明殿。親行晝茶禮。儀註上同還詣幕次。命書傳敎曰。孝明殿寒食日別茶禮時。時原任大臣。金奉朝賀。諸都尉。其令進參。仍還內。諸臣以次退出。
정조 2년
戊戌三月初四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。俄者大臣以拜表之促迫。往復於臣。以待節使還渡江發送爲好云故。臣亦不得別白答之。而大體期日促迫。凡百擧行。萬無及期之望云矣。上曰。皇旨旣示未安之意。則在我之道。固當急速治使謝過。何待節使之還渡耶。國榮曰。聞戶判言。則白綿紙萬無備數之道云。是可悶也。上曰。何無預儲乎。國榮曰。昨冬戶曹。以紙品之甚劣。多數退却。未及浮出故。無所儲云矣。上曰。然則若退三四日。則猶可爲之。待節使還則甚稽緩矣。國榮曰。然矣。命退去。諸臣以次出。
정조 2년
戊戌三月初四日申時。上詣孝明殿。夕上食入侍時。領議政金尙喆。領府事李溵。左議政鄭存謙。右議政徐命善。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具縗服。詣孝明殿。就板位。左通禮啓請俯伏哭。上俯伏哭。左通禮啓請止哭興四拜。上止哭興四拜。仍詣盥洗位。西向立。應顯承水。秉模沃水。鎭衡進巾。民始受巾。左通禮啓請詣樽所。上詣樽所。北向立。民始酌酒。敬養受酒。左通禮啓請詣靈座前。上詣靈座前。俯伏。應顯奉爐。秉模奉香。上三上香。秉模進爵上。上受爵。以授應顯應顯奠爵。上俯伏興少退跪。左通禮啓請降復位。上降復位。左通禮啓詣俯伏哭。上俯伏哭。左通禮啓請止哭興四拜。上止哭興四拜。上還詣小次。上曰。大臣進前。尙喆等進伏。上曰。日月易駛。遽當此日。穹壤罔極。今年則戊戌。而先大王庚子戊戌。何以堪忍之敎。尙今在耳。且今年之寒食。又是毓祥宮忌辰也。寒食日。欲詣毓祥宮。仍行酌獻禮矣。尙喆等曰。今承下敎。臣等不勝愴感矣。上命書傳敎曰。頑忍至今。遽當此日。穹壤靡逮。尙復何言。於戲。不忘。惟在於繼志一事。今年卽戊戌。而毓祥宮忌辰。又是初九日矣。庚子戊戌何以堪忍之敎。怳若承玲。初九日孝明殿寒食別茶禮後。當詣毓祥宮展拜。行酌獻禮。祭物。自內措備。該房知悉。仍還內。諸臣以次退出。
정조 2년
戊戌三月初四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今夜開門。當於何時爲之乎。國榮曰。初更五點。當請標信矣。上曰。白徒閑散當於闕外哭班乎。國榮曰。然矣。上曰。朝官跟隨之勿禁事。預爲知委乎。國榮曰。已爲分付於兵曹矣。上曰。慈殿慈宮進御粟米飮。不必書出。只令煎入。可也。國榮曰。殿下當此罔極之日。終日哭泣。氣候似有損節。粟米飮少爲進御。似好矣。上曰。暫時哭泣。氣不甚薾。何必進粟米飮乎。置之。可也。命退去。諸臣以次出。
정조 2년
親祭罷後。大殿王大妃殿惠慶宮中宮殿。政院玉堂藥房單子問安。答曰。知道。
정조 2년
傳于李秉模曰。今聞奏文。尙未撰出。正書之際。自費數日。拜表日字。以望間推擇事。分付。
정조 2년
傳于申應顯曰。山陵魂殿。內侍宗班員役竝書啓。
정조 2년
以備忘記。傳于李秉模曰。長番內官金壽民劉仁默。承傳色差下。政院知悉。
정조 2년
傳于鄭民始曰。孝明殿守直處。軍士二名。房直二名。勿爲減下。
정조 2년
李秉模啓曰。初九日。毓祥宮親行酌獻禮。祭文當爲製進。大提學徐命膺。待明朝牌招。使之製進。何如。傳曰。允。
정조 2년
吏曹口傳政事。祔廟都監都提調領議政金尙喆。領府事李溵。左議政鄭存謙。右議政徐命善單付。提調李景祜具允鈺洪樂性李徽之單付。郞廳李采朴漢奎李觀成李廷恢李晶煥金載岳單付。
정조 2년
李秉模。以禮曹言啓曰。祔廟都監堂上郞廳。旣已差出。而祔廟都監之外。當有尊崇。冊禮兩都監故。取考壬寅丙午兩年謄錄。則尊崇冊禮都監。合設於祔廟都監。凡於啓辭移文之際。隨其該掌之事。或稱尊崇都監。或稱冊禮都監。以存三都監體禮。堂上郞廳。則仍爲兼察矣。今亦依前例擧行。而惠慶宮進號都監。亦爲合設。應行諸事。一齊料理擧行。何如。傳曰。允。
정조 2년
戊戌三月初五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上具白布笠白布袍白絲帶。殿座。國榮曰。昨日終夕哭泣。達宵行禮。聖體。若何。上曰。氣則一樣。而俄頃之間。三年奄過。遽然變服。罔極之痛。實難堪抑。且慈殿氣候。昨日以後。顯有未寧之節。悲泣之中。尤切焦遑。國榮曰。俄聞醫女所傳之言。則氣候比前欠寧云。當此之時。氣候之未寧。安得不然。而米飮若不善進。則元氣實難扶接。是甚悶迫矣。上曰。奏文已撰出乎。國榮曰。姑未盡撰云矣。上曰。拜表日字退定然後。可能及之乎。國榮曰。十二日前。白綿紙及其他物種。實無趁期措備之道。且奏文。尙未撰出。正書較正之役。可以多費日字。今則不可不姑退三四日矣。上曰。然則當下敎退定矣。命退去。諸臣以次出。
정조 2년
戊戌三月初五日巳時。上詣孝明殿。別茶禮入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具翼善冠淺淡圓領袍烏犀帶。詣孝明殿。就板位。左通禮啓請俯伏哭。上俯伏哭。左通禮啓請止哭興四拜。上止哭興四拜。仍詣盥洗位西向立。應顯承水。秉模沃水。鎭衡進巾。民始受巾。左通禮啓請詣樽所。上詣樽所北向立。民始酌酒。敬養受酒。左通禮啓請詣靈座前。上詣靈座前俯伏。應顯奉爐。秉模奉香。上三上香。秉模進爵。上受爵。以授應顯應顯奠爵。上俯伏興小退跪。左通禮啓請降復位。上降復位。左通禮啓請俯伏哭。上俯伏哭。左通禮啓請止哭興四拜。上止哭興四拜。仍還內。諸臣以次退出。
정조 2년
戊戌三月初五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。注書出去。山陵魂殿書啓。催促捧入。賤臣承命捧入。上曰。施賞。當依丙午己卯年例。參酌爲之矣。國榮曰。兩年已例。旣甚精約。以此爲之則好矣。命讀禮曹。四都監合設草記。國榮讀奏。上曰。堂郞旣已兼察。則員役亦不各出乎。國榮曰。堂郞雖兼察。員役則各任其所掌然後。能免其眩於擧行矣。上曰。此則似然矣。命退去。諸臣以次出。
정조 2년
戊戌三月初五日申時。上御誠正閣。禮房承旨入侍時。禮房承旨李秉模。記事官鄭東浚徐龍輔金勉柱。以次進伏訖。上具白布笠白布袍白絲帶殿座。上命書傳敎曰。山陵守陵官恩彦君䄄。加資內廏馬鞍具一匹面給。外居奴婢六口。田五十結賜給。侍陵內侍朴敏采加資。內廏馬鞍具一匹面給。外居奴婢四口。田三十結賜給。參奉宋翼休陞六。兒馬一匹賜給。參奉李鎭玉宋翼魯。東班職調用。忠義李鎭斗。直長除授。進止長番中官劉仁默加資。進止差備中官金命采。半熟馬一匹賜給。奠禮金景祖。司鑰除授。飯監一人。守僕二人。員役十六人。限己身免役。已免役者。妻子妹壻中。限己身免役。房直二名。限己身免役。又命書傳敎曰。孝明殿宗室密安君焍鶴城君楡安春君烿。竝加資。已資窮者。熟馬一匹面給。日淺宗室河恩君垙雲山君楢。熟馬一匹賜給。海溪君茂林君塘樂林君埏。竝半熟馬一匹賜給。參奉洪樂莘曺允弼。竝陞敍。鄭毅淳待闋服調用。忠義李厚瑾李悌源尹寅喆李鎭厚。竝東班職除授。都薛里中官金德九延壽長。竝加資。已資窮者。熟馬一匹面給。日淺中官韓聖敎朴敏采。熟馬一匹賜給。進止長番中官李元碩康壽甲金壽民竝加資。日淺中官朴昌文朴義民。各半熟馬一匹賜給。高夢龍朴尙衍吳福謙金性完。各兒馬一匹賜給。薛里中官李昌華申萬里。酒房中官朴東采金鳳采。各半熟馬一匹賜給。日淺中官申弘佑金命采。各兒馬一匹賜給。進止差備中官金海采邊安揆吳泰焃朴昌厚。各兒馬一匹賜給。日淺中官李得完池應漢。各上弦弓一張賜給。奏時官彭湜李匡裕。本衙門高品付料。飯監朴聖杓金興福。竝飯監除授。事知守僕朴昌彦。令該曹。帖加成給。米布從優題給。別監洪履明等四人。守僕鄭錫周等四人。員役尹泰成等十人。限三年免役。已免役者。妻子妹壻中。限三年免役。員役金光洙等十八人。限二年免役。已免役者。妻子妹壻中。限二年免役。奠吏二人。飯工二名。水工六名。照羅赤四名。奏時使令二名。宗室以下內侍等處房直十八名。竝令該曹米布分等考例。磨鍊題給。又命書傳敎曰。賞典中加資及帖加。皆令今日口傳擧行。馬帖。亦令今日成給。
정조 2년
戊戌三月初五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。都監會同。何日爲之云乎。國榮曰。明日爲之云矣。上曰。今日賞格。何如。國榮曰。伏見傳敎。則其所分排。果皆適中矣。上曰。鶴城君卽先朝同庚之人也。逢此日。不勝愴悼之懷。欲以衣資食物賜與矣。國榮曰。若以感舊之意。有此惠養之擧。果是聖德事也。上曰。拜表日字。退以望間擇入事下敎。則以十九日推擇以入。使事甚急。而日字漸退。誠爲可悶。國榮曰。十九日前。無吉日云故。未免漸退云矣。上曰。其間日字。雖未純吉。如有可用之日。從近擇入。好矣。命退去。諸臣以次出。
정조 2년
戊戌三月初五日子時。上詣孝明殿。祥祭親行入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立。上具布翼善冠布圓領袍。乘輿出協陽門入明政門。至幕次。左通禮啓請降輿。上降輿入小次。左通禮啓請外辨。上改具縗服。入就板位。贊禮啓請俯伏哭。上俯伏哭。贊禮啓請止哭興四拜。上涕泣不止。國榮曰。易服時刻已晩矣。上止哭興四拜。贊禮啓請權就小次。上就小次。尙衣院宮進禫服。禮曹判書啓請易服。上改具黲袍翼善冠烏犀帶白皮靴。還就板位。贊禮啓請俯伏哭。上俯伏哭。贊禮啓請止哭興平身。上涕泣嗚咽不止。國榮曰。情雖無窮。禮則有限。且祭正時已至矣。上止哭興平身。贊禮啓請行奠幣禮。上詣盥洗位北向立。應顯沃水。敬養承水。秉模進巾。鎭衡受巾。上仍詣樽所東向立。應顯擧羃。敬養酌鬱鬯。秉模以瓚受之。贊禮啓請詣靈座前北向跪。上詣靈座前北向跪。應顯捧爐。鎭衡捧香。上三上香。贊禮啓請執瓚灌地。上執瓚灌地。贊禮啓請執幣獻幣。國榮以幣篚跪進。上執幣獻幣。國榮受之奠于靈座前。贊禮啓請降復位。上降復位。贊禮啓請行初獻禮。上詣樽所東向立。應顯擧羃。敬養酌酒。秉模受酒。上入詣靈座前北向跪。贊禮啓請執爵獻爵。國榮進爵。上受之以獻。國榮跪受。奠于靈座前。贊禮啓請俯伏興小退跪。上俯伏興少退跪。大祝南鶴聞讀祝訖。贊禮啓請降復位。上降復位。亞獻官金尙喆。終獻官徐命善。以次行亞終禮訖。贊禮啓請俯伏哭。上俯伏哭。贊禮啓請止哭興四拜。上嗚咽不止哭。國榮曰。終夜將事。哀慟過節。伏願止哭行禮焉。上涕泣猶不止。尙喆進前曰。禮則有限。伏願節哀行禮焉。上止哭興四拜。大祝納神主如儀。贊禮啓請詣望燎位。上詣望燎位。大祝捧祝幣。燎於坎。贊禮啓請禮畢。還小次。上還小次。少間。上仍具翼善冠黲袍烏犀帶白皮靴。乘輿出明政門。入協陽門內。降輿還內。諸臣以次退出。
정조 2년
藥房都提調徐命善。提調具允鈺。行左承旨鄭民始啓曰。日月如流。祥事奄過。伏惟追慕孝思。益復罔極。伏未審達夜將事之餘。聖體。若何。王大妃殿氣候。何如。惠慶宮氣候。亦何如。臣等不任區區憂慮。敢來問安。答曰。知道。慈殿慈宮氣候。一樣矣。下敎日入侍宜矣。
정조 2년
祥祭後翌日。大殿王大妃殿惠慶宮中宮殿。政院玉堂口傳問安。答曰。知道。
정조 2년
傳于洪國禁曰。都承旨入侍。
정조 2년
傳于李敬養曰。問安批答卽下。而中官誤聽。不卽傳之。當該中官推考。
정조 2년
傳于申應顯曰。奏文撰定時急。今日大臣。文衡正使。會于闕外公廨出中草。明日持而入侍。
정조 2년
傳于李敬養曰。道路事知出去時。隱溝造橋。使之略略記來。而若有過濫之弊。則動駕時。當歷覽而處分。道路事知及司鑰別監處。以此各別嚴飭。
정조 2년
李秉模。以祔廟都監郞廳。以都提調意啓曰。祔廟尊崇進號冊禮時。玉冊文竹冊文敎命文製述官。書寫官。樂章文製述官。玉寶玉印金寶篆文書寫官。別單書入。而中宮殿樂章文。則辛丑年議。大臣勿爲事。啓稟蒙允故。丙辰壬寅丙午年。亦用辛丑例矣。今亦依前例。不爲磨鍊之意。敢啓。傳曰。知道。
정조 2년
又以祔廟都監言啓曰。都廳郞廳兪恒柱。方帶外任靈巖郡守。今姑改差。令該曹。口傳付軍職。催促上來。監造官沈健之李命圭尹泰國。時無職名。一體口傳付軍職。冠帶常仕。東部奉事金翼均本職。方在詞訟劇務。令該曹。依例閑司相換。何如。傳曰。允。
정조 2년
兵曹口傳政事。副司果兪恒柱。副司勇沈健之李命圭尹泰國。
정조 2년
李秉模。以禮曹言啓曰。卽接光陵令所報。則本陵寒食祭享時。兩官當爲備員參祀。而參奉有闕未差。卽速變通云。莫重祭享兩官。不可不備。參奉有闕代。卽令該曹口傳差出。以爲備員將事之地。何如。傳曰。允。
정조 2년
又以禮曹言啓曰。宗廟十二室。每當月令。各該司及各道封進薦新之物矣。今此祔廟後。當爲十四室。每次月令。二室薦新之物。加磨鍊封進之意。知委京外。何如。傳曰。允。
정조 2년
又以禮曹言啓曰。取考壬寅丙午謄錄。則追上徽號玉冊文。依例令藝文館製進矣。今此貞聖王后追上徽號冊寶。令祔廟都監措備。而玉冊文。亦令藝文館急速製進。何如。傳曰。允。
정조 2년
又以實錄廳郞廳。以摠裁官意啓曰。一房堂上蔡濟恭。二房堂上鄭一祥。俱方出疆。竝姑減下。其代工曹判書洪樂性。行司直權噵差下。行司直鄭好仁。漢城左尹李在協。刑曹參判徐有慶。亦爲加差下。分房察任。都廳郞廳沈念祖減下代。以一房郞廳趙時偉移差。其代。兵曹佐郞鄭淵淳差下。何如。傳曰。允。
정조 2년
吏曹口傳政事。兼知實錄事洪樂性權噵鄭好仁。兼同知實錄事李在協徐有慶。兼實錄編修官鄭淵淳。
정조 2년
李秉模。以禮曹言啓曰。祔廟習儀處所。當爲磨鍊。而取考謄錄。則自前祔廟習儀時。大王神輦。自工曹至議政府。王后神輦。自慶德宮內兵曹至議政府行禮矣。今此祔廟習儀。依前例。英宗大王眞宗大王神輦。自工曹至議政府。貞聖王后孝純王后神輦。自慶熙宮內兵曹。至議政府行禮。何如。傳曰。允。不必分兩所爲之。習儀處所。以自工曹至議政府。同爲磨鍊。
정조 2년
又以禮曹言啓曰。祔廟時儀節。當爲磨鍊。而英宗大王貞聖王后神輦。依喪禮補編受敎。當由弘化門。而自前大王神輦奉詣後。王后神輦。仍爲奉詣矣。今番亦依前例。英宗大王神輦奉詣後。貞聖王后神輦隨後奉詣時。眞宗大王神輦。傳語通報。奉詣。孝純王后神輦。仍爲奉詣。何如。傳曰。允。草記磨鍊。殊甚未妥。丙午之例。以今方之。如孝明殿之於徽寧殿也。將同室奉安故。入廟動駕。不可不傳語通報。一時擧行。而眞廟之於先大王。自有隆殺之別。亦當先後。而奉先大王神輦。到廟門外幄次。奉安後。眞廟神輦。更擇次時奉來事。知悉擧行。
정조 2년
又以禮曹言啓曰。祔太廟時。宗廟例有前期修理之擧。令祔廟都監。分付擧行。何如。傳曰。允。
정조 2년
又以禮曹言啓曰。丙申五月二十四日。因傳敎。文正公宋時烈配享。孝廟廟庭日期。收議大臣。則以姑待三年後。卽行躋配之禮獻議。依議施行事。啓下矣。今此祔廟時配享之節。當爲擧行。而自前祔廟時。當室配享功臣位板。詣魂殿。陪於大王神輦後以往。追配之臣位板。大祭前一日。直詣太廟。乃是前例。文正公宋時烈。異於當室配享之臣。其位板。祔太廟前一日。自其本家。直爲進詣。磨鍊節目。何如。傳曰。允。
정조 2년
又以禮曹言啓曰。英宗大王廟庭配享之臣。領議政金昌集。領議政崔奎瑞。左議政閔鎭遠。左議政趙文命。領議政金在魯。已爲啓下矣。取考謄錄。則令奉常寺。造位板。送于各其家祠堂。遣官設祭。宣敎書訖。書位板。祔廟臨時。進詣魂殿。大王神輦。詣宗廟時。陪於神輦後以往矣。今亦依前例。敎書製述及位板造作祭官祭物等事。令祔廟都監及各該司擧行。何如。傳曰。允。
정조 2년
戊戌三月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。都監今方會同乎。國榮曰。都提調尙在藥房。承批出去後。卽當會同矣。上曰。問安批答。業已下矣。尙今不傳云。此乃中官遲滯而然也。國榮曰。似然矣。上曰。禫前孝明殿展拜時。承史其令入參乎。國榮曰。此不可定式者。時或以特敎入侍無妨矣。上曰。瑞葱臺何時當爲之乎。國榮曰。陵行還宮後。爲之則好矣。上曰。王大妃殿粟米飮。惠慶宮粟米飮。湯劑。今姑停止。出榻敎上曰。奏文今日內。可出中草乎。國榮曰。俄聞已爲構草。今日內。似當出中草矣。命退去。諸臣以次退出。
정조 2년
戊戌三月初六日巳時。上詣孝明殿。展拜入侍時。行都承旨洪國榮。記事官柳孟養徐龍輔金勉柱以次侍立訖。上具翼善冠淺淡圓領袍烏犀帶。就板位上。左通禮跪啓請四拜。殿下四拜訖。入東挾門。殿內奉審。還降板位上。上曰。享官竝入侍。享官海溪君密安君焍鶴城君楡安春君烿雲山君楢茂林君塘。以次進前。上曰。歲月易矣。大祥奄過。崩隕之痛。如何可言。卿等以享官。三年祭享。效勞多矣。自今日。當爲退去故。玆以召見矣。等曰。三年奄過。臣等廓然之痛。尤倍他人。久據享官。今將退去。尤切悲缺。上曰。鶴城君卽先朝同庚也。與他宗自別。當下衣資食物。領收可也。仍命書傳敎曰。鶴城君楡。衣資食物。從優題給。命享官先退。上步出普和門外乘輿。命山陵員役近前下敎曰。歲月易矣。三年纔畢。爾等好過而還乎。員役等齊聲仰奏曰。小臣等。伏蒙如天之聖德。守護山陵。好過入來矣。上曰。爾等旣多效勞。當分付。次第差任。爾等知之。上入隆孝門。諸臣遂退出。
정조 2년
戊戌三月初六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。卽見禮曹草記。則先大王貞聖王后神轝奉詣太廟時。以傳語通報。眞廟神轝。一時奉詣爲請。而非但百官儀仗分排之苟簡。眞廟之於先大王。亦當有隆敎之節。予意則孝明殿徽寧殿神轝到廟門外後。百官儀仗。詣延福殿奉來無妨矣。國榮曰。一時奉詣。則不無窘速之患。更擇次時奉來。甚便好矣。上曰。批答將下敎矣。上曰。注書出去。都監會同與否知入。賤臣承命出問後回奏曰。業已會同云矣。上曰。都監別單。注書捧入。賤臣持入。命國榮讀奏。命退去。諸臣以次出。
정조 2년
戊戌三月初六日申時。上御誠正閣。禮房承旨入侍時。左副承旨李秉模。記事官鄭東浚徐龍輔金勉柱。以次進伏訖。上命書傳敎曰。儀仗勿爲新造舊件中修補取用事。纔已下敎矣。今又禮曹草記。以第十四室大王王后祔廟。俟十三室神輦到廟門。奉安幄次後。進發之意。旣已批答。則儀仗無四件磨鍊之弊。令都監知悉腰彩轝。亦當待十三室冊寶權安幄次。足可詣慶熙宮盛用矣。神輦輿十二室神主。奉安幄座後。亦可十三室。奉安神主。竝以此。卽爲分付都監及該寺。俾無失措之弊。又命書傳敎曰。都監凡事。十分撙節之意。曾已下敎董事之臣。固當惕念奉行。而寶冊攻玉。最是曠日之事。猶慮糜費。又已申飭該曹。預令磨精。以至匣盝案卓。亦令舊件中取用。又除別三房。今則果無別般擧行之事。若此而冗費。若如丙午己卯儀軌。則該房堂郞。難免重究。以此令都提調。各別嚴飭。始役以陵幸後望前後擧行。郞官入直。員役給料。依節目。待始役擧行。又命書傳敎曰。冊匣外櫃漆及粧飾。勿爲記花。一依先朝定式擧行。若於舊件中。有記花。不必塗漆以改也。以此。分付。又命書傳敎曰。以奏文之未及正書。使之差退數日。則今以十九日推擇。太涉進緩。更以差近日字。推擇以入事。分付。上曰。吏曹判書金鍾秀。牌招口傳政事。卽爲擬入。出榻敎以吏曹判書再牌啓辭。命書傳敎曰。本職撕捱。可謂過當。只推。更爲牌招。上命書傳敎曰。同副承旨。馳詣奉室奉審。祭物祭器祭井。諸執事進排官佾舞工人。竝摘奸以來。又命書傳敎曰。今番陵幸。當由仁政殿。該房知悉。上曰。鶴城君楡。衣資食物。從優題給。出榻敎上曰。加減正氣散一貼。更爲煎入。出榻敎仍命退。諸臣以次退出。
정조 2년
戊戌三月初六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。卽聞司謁所傳之言。則聖候以滯氣。有欠寧之節云。今則症候加減。何如。上曰。自未時後。忽有滯氣。中膈否塞。又發泄症。症情非輕矣。國榮曰。多日勞瘁之餘。有此症候。誠爲悶慮。令醫官入診。似好矣。上曰。令康命吉診候。可也。賤臣召康命吉進前。命吉診候訖。奏曰。以食滯之候。脈度小縮。加減正氣散。調蘇合丸進御。則可當卽解矣。上曰。然則湯劑。卽爲煎入。可也。命吉先退。小間。奉湯劑進前。國榮調蘇合元八丸。奉而獻之。上進御。國榮曰。一貼更爲煎待乎。上曰。第令煎待。可也。命吉承命先退。上曰。吏判何爲違牌。國榮曰。以咨文事。撕捱云矣。上曰。咨文撰出時。固依前例爲之。則其字句之差誤。非撰出者之罪。而至於本職之不出。萬萬過矣。仍命書傳敎曰。本職撕捱。可謂過當。推考更爲牌招。國榮曰。湯劑進御稍久。有動靜乎。上曰。湯劑進後滯氣頗解。果有藥效矣。煎待湯劑。注書出去持入。賤臣承命而出。與康命吉。奉湯劑進前。國榮曰。今則滯候稍解。蘇合元不必多用。只以三四丸調進。似好矣。上曰。從好爲之。可也。國榮調蘇合元三丸。奉而獻之。上進御。上曰。將欲就寢。卿則退去。可也。國榮曰。此雖滯候。似是癨氣。房堗若溫。則必有添加之慮。就冷處就寢。似好矣。諸臣仍退出。
정조 2년
行都承旨洪國榮藥院直。行左承旨鄭民始坐。右承旨李鎭衡坐直。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
藥房都提調徐命善。提調具允鈺。左副承旨李秉模啓曰。連日哀毁進素之餘。有正氣散二貼煎入之敎。伏未審夜來。聖體調攝。若何。臣等不勝區區憂慮。率諸御醫。趁早入診。詳察聖候爲宜。敢來問安。竝此。仰稟。答曰。知道。待下敎入侍。宜矣。
정조 2년
王大妃殿惠慶宮中宮殿。藥房口傳問安。答曰知道。
정조 2년
王大妃殿惠慶宮中宮殿。政院玉堂口傳問安。答曰知道。
정조 2년
鄭民始。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 2년
傳于李鎭衡曰。藥房入侍。
정조 2년
傳于李秉模曰。副提調持加減養胃湯入侍。
정조 2년
申應顯啓曰。光陵參奉口傳差出。一時爲急。而特敎之下。尙不擧行。事甚未安。吏曹判書金鍾秀。牌招。何如。傳曰。銓曹。太僕與引義之職。不相干涉。藝文提學金鍾秀遞差。卽爲牌招。
정조 2년
以大司諫徐有防。司諫洪彦喆。獻納洪周萬。正言安廷玹李延年。執義李亨元。持平李思祚宋銓牌不進罷職傳旨。傳于李敬養曰。只推。
정조 2년
吏曹口傳政事。以權瓛爲健元陵令。李鎭玉爲光陵參奉。
정조 2년
兵曹口傳政事。副司果成大中。
정조 2년
傳于李敬養曰。祭官昨已申飭。而至如宮闈令。尙不塡差。吏曹該吏內寺府下人。令攸司。從重科治。
정조 2년
傳于李秉模曰。左副承旨入侍。
정조 2년
李秉模。以弘文館言啓曰。本館上番副校理沈豊之。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
又以吏曹言啓曰。健元陵令金茂澤呈狀內。身病甚重。勢難察任云。依例改差。何如。傳曰。允。
정조 2년
又以禮曹言啓曰。卽接健元陵參奉所報。則本陵寒食祭享兩官。當爲備員參祀。而令金茂澤受由下鄕。身病猝重。不得上來。卽速變通云。莫重祭享。兩官不可不備。令金茂澤。今姑改差。其代。卽令該曹口傳差出。以爲備員將事之地。何如。傳曰。允。
정조 2년
鄭民始。以備邊司言啓曰。本司武郞廳李殷保。奔走勤仕。已滿十五朔。依例陞六事。捧承傳施行。何如。傳曰。允。
정조 2년
又以司僕寺官員。以一提調意啓曰。今日旗軍洗馬提調。當爲備員。而提調金鍾秀。謂有情勢。不爲進參。卽爲牌招。以爲備員擧行之地。何如。傳曰。允。
정조 2년
又以兵曹言啓曰。今三月初九日。毓祥宮擧動時。各差備入把驛馬。無以推移。依前例。京畿驛馬十五匹補把之意。分付本道。何如。傳曰。允。
정조 2년
吏曹判書金鍾秀疏曰。伏以臣。嚮因待勘事重。屢通積悚。竟以洗馬時急。冒膺多愧。惟是藝文兼銜之卽蒙遞解。寔出我聖上曲體之恩私。臣惶恐感激。竊自幸。從今以往。文苑代撰之任。便作臣永謝之地矣。曾未移日。伏聞祔廟都監。以臣差下中宮殿玉冊文製述官之任。臣誠惝怳驚怪。莫省其故。噫。臣之短文。尤短於騈儷。不但一世之所共知。抑亦聖明之所俯燭。而此亦有不暇自引者。臣之待勘得勘。以代撰事耳。只遞文任。恩雖出於末減。橫惹事端。罪莫逃於不審。則況此莫重撰冊之任。初何可擬議於臣哉。原任主文。亦不患無人。而忽以如臣不可承當之人。苟然冒充。在國體。尤豈不萬萬輕屑乎。重推申飭之下。變動無路。敢控短章。竊附自效之義。伏乞聖上。亟命回授無故之人。以幸公私焉。仍伏念臣。屢陳情私。曲蒙聖恩。初疏旣伏奉惻然體諒之批。及夫再疏之批。則至以時覲時還。兩行不悖爲敎。雖臣自謀。何以過此。臣承命感泣。惟當奉以周旋而已。豈宜更有煩瀆。而銓職之尙縻身上。實爲公私交病之端。噫。天官之長。何等重任。而草莽虛帶。每居强半。縱聖上憐而不罪。在臣心。何敢頃刻而自安哉。寤寐一念。如縛求解。非但爲過福必災。弱力將顚故也。仰惟仁覆在上。無物不遂。於臣所請解中任時往來者。獨何必許其半。不許其半。長使國體有傷。臣身罔措也哉。前後政牌。一味違召。逋慢添罪。尤深惶阨。玆不得不仰首申鳴。乞垂矜燭。卽許遞免臣現職。俾臣得以隨便往來。卒承惠澤焉。答曰。省疏具悉。俄已曲體。復何引義。卿其勿辭。卽速調馬。
정조 2년
戊戌三月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖候。若何。上曰。昨日正氣散二貼連進後。泄症卽止。胸膈壅滯之氣快解故。仍卽就寢。罷漏後始寤。進粥水剌矣。國榮曰。此是一時滯候故。連進降氣之劑。仍卽奏效。伏不勝慶幸。上曰。今無他症。而只有頭疼之氣。甚可怪矣。國榮曰。此是降氣太過。有眩候之致矣。命康命吉入診。命吉診候訖奏曰。今日則脈候快勝。而滯候尙未快解。正氣散一貼。更爲進御。似好矣。上曰。差晩煎入。可也。命退。諸臣以次出。
정조 2년
戊戌三月初七日巳時。上御誠正閣。左承旨入侍時。行左承旨鄭民始。記事官鄭東浚林錫喆金勉柱。以次進伏訖。上命讀狀啓及公事。民始讀奏。命書判付訖。上曰。日月如駛。先大王祥事奄過。穹壤靡逮。益復如新。寒食日。卽毓祥宮忌辰也。追思庚子戊戌何以忍耐之敎。怳若承聆。其在仰述之道。欲爲展拜於毓祥宮。仍行酌獻禮矣。民始曰。三年奄過。臣民之痛。廓然如初矣。上曰。元陵陵幸。欲於當日往還。日力無不足之慮乎。民始曰。七陵展謁。日勢似暮矣。上曰。寒食祭祭報府持入。賤臣承命持入。上命民始讀奏訖。仍命退。諸臣以次退出。
정조 2년
戊戌三月初七日巳時。上御誠正閣。藥房入診入侍時。藥房都提調徐命善。提調具允鈺。副提調洪國榮。記事官柳孟養徐龍輔金勉柱。醫官吳道炯徐命緯康命吉張祐。以次進伏訖。命善曰。去夜以癨氣有未寧之候。不勝憂慮矣。旋卽差復。慶幸何達。上曰。昨夜則苦劇矣。蘇合元進御後。顯有效矣。命善曰。今日則諸節。若何。上曰。頭疼之症。尙未快祛矣。命善曰。再昨日終日哭泣。達宵勞動之致矣。上曰。湯劑持入乎。國榮曰。奉入矣。命進湯劑。命吉奉加減正氣散進前。上進御。命善請診候。上曰。置之。醫官先退。上曰。奏文。何以爲之乎。命善曰。姑未畢撰矣。上曰。今番都監所費。何如。命善曰。比前太減矣。允鈺曰。旣減別三房。又合設四都監故。省費多矣。命善曰。今日當爲洗馬。而臣則旣在藥院二提調。謂有情勢。無進去之。提調。何以爲之乎。命書傳敎曰。都提調旣在藥院。提調金鍾秀旣遞。所辭之職。今無可引之端。卽爲牌招。其令進參。命善曰。今番使行。不日當發。而咨文上來後。奏文當爲正書。回還使臣。雖未及復命。咨文則渡江卽時。先爲罔夜騎撥上送之意。卽爲分付。何如。上曰。依爲之。出擧條命退去。諸臣以次出。
정조 2년
戊戌三月初七日未時。上御誠正閣。藥房副提調持加減養胃湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。命吉奉湯劑進前。上進御。國榮曰。頭疼之症。晩後差勝乎。上曰。少差矣。命讀公事。國榮讀奏。上曰。續明義錄。何至今不爲進上乎。國榮曰。姑未粧䌙故。未及進上。今明間。當入來矣。上曰。俄見奏文。則辭語有未妥處。不可以此入寫。今則拜表日字稍退。大臣文任爛漫相議。更爲撰出好矣。國榮曰。急急構草故。未免草率。若合力徐徐撰出。則當極盡矣。命退去。諸臣以次出。
정조 2년
戊戌三月初七日戌時。上御誠正閣。都承旨入侍。行都承旨洪國榮。記事官柳孟養徐龍輔金勉柱。以次進伏訖。上曰。俄者大臣之事。何其疎率也。續明義錄進上。何等體重。而來詣閤外。不爲四拜。只請承傳色以入。良可慨然。其在嚴體統。重禮制之道。不可仍置故。果下未安之敎矣。國榮曰。進上爲急故。倉卒之間。似是忘却而然矣。上曰。昨年原明義錄進上時。已爲四拜。而今焉忘却。殊不誠實矣。國榮曰。莫重進上冊子。不卽備禮以入。雖曰忙撓之致。甚是做錯之事。而至於命召之收還下敎。誠爲過當矣。本事旣是禮制間失措。則今此下敎。有欠於待大臣之道矣。上曰。予之飭敎。不過重事體之意。聞卿之言。俄者之數。殊涉過矣。仍命書傳敎曰。此不過禮制間。些少之事。俄者下敎。卽是重事體之意。勿待命事。遣史官傳諭。仍傳命召。上曰。注書出去。進上冊校正諸臣。卽爲領納。大臣自外還歸事。亦一體。分付。命退去。諸臣以次出。
정조 2년
戊戌三月初七日初更三點。上御誠正閣。左副承旨入侍時。左副承旨李秉模。記事官鄭東浚徐龍輔金勉柱。以次進伏訖。上命書傳敎曰。明日寒食祭。廟殿陵園諸執事淸齋與否。摘奸以來事。招致吏郞。卽爲。分付。以全羅監司鄭元始民人等囕死狀啓。命書傳敎曰。令本道。恤典擧行。又命讀公事。秉模讀奏。命書判付。仍命退。諸臣以次退出。
정조 2년
行都承旨洪國榮藥院直。行左承旨鄭民始坐直。右承旨李鎭衡坐。左副承旨李秉模坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。禮房承旨馳詣宗廟永禧殿景慕宮。奉審以來。
정조 2년
又傳于曰。禮房承旨馳詣先蠶壇祭所。奉審摘奸以來。
정조 2년
李秉模啓曰。明日大駕詣毓祥宮後。王大妃殿惠慶宮問安。何承旨進去乎。敢稟。傳曰。同副承旨進去。
정조 2년
申應顯啓曰。明日動駕時。侍臣不可不備員。兩司除在外外。執義李亨元。持平李思祚宋銓。司諫洪彦喆。獻納洪周萬。正言安廷玹李延年。竝待開門牌招。以爲進參之地。何如。傳曰。允。
정조 2년
吏曹曰傳政事。東部都事宋持敬。司僕寺主簿黃胤錫相換。東部奉事金翼均。濟用監奉事邊得一相換。
정조 2년
李秉模。以吏曹言啓曰。新除授景慕宮守奉官。崔興遠除拜後。過限未上來。依例改差。何如。傳曰。允。
정조 2년
鄭民始。以訓鍊都監言啓曰。本局從事官四員內。鄭志儉以監印都監郞廳進。李采以戶曹佐郞。本曹入直。尹遠東先蠶壇差祭。朴應煥愍懷墓差祭。本局省記。無路推移。依例以把摠代直之意。敢啓。傳曰。知道。
정조 2년
鄭民始。以兵曹言啓曰。新除授阿吾地萬戶金龍甲老母。今年七十七歲。法不當遠離赴任。呈狀乞遞。邊將之親年七十五歲以上者。許遞其任。已有定式。依例改差。何如。傳曰。允。
정조 2년
又以司僕寺官員。以一二提調意啓曰。今此元陵展謁敎是時。各差備入把馬依例磨鍊。別單書入。而其中驛馬。則令兵曹知委各驛。使之直爲入把。何如。傳曰。允。
정조 2년
戊戌三月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。近來巡邏禁營外。又復解弛云。將臣何不申飭乎。國榮曰。將臣非不申飭。而申飭稍久。則自然小弛。此紀綱不嚴之致也。上曰。軍門如有紀律。則豈可以申飭之稍久。還爲解弛乎。良可寒心。國榮曰。紀律之不嚴。無論彼營此營。一套相同。將臣之素不團束。難免其責矣。上曰。門禁又復解弛矣。以昨日冊子進上時觀之。雜人彌滿閤外。喧撓特甚。門禁之不嚴。推可知矣。國榮曰。昨日則果爲雜亂矣。上曰。此則令宿衛所。各別嚴飭。可也。命讀奏文。國榮讀奏。上曰。今則果無欠。待咨文上來。卽爲入寫。可也。命退去。諸臣以次出。
정조 2년
戊戌三月初八日午時。上御誠正閣。藥房都提調入侍時。都提調徐命善。行都承旨洪國榮。記事官柳孟養徐龍輔金勉柱。以次進伏訖。命善曰。夜間聖體。若何。上曰。今則快差矣。命善曰。臣等之昨日昏謬顚錯之罪。已無可言。而嚴敎之下。極爲惶悚矣。旋下恩諭。不勝惶感。上曰。不過禮制間小事。何必深引乎。命善曰。都監郞廳。禮曹佐郞朴漢奎。方有身病。呈狀乞遞。掌樂僉正李晶煥。本院多有看檢之事。勢難兼察云。朴漢奎李晶煥。都監之任減下。其代。東部都事宋持敬。軍資判官張鴻差下。而宋持敬方帶詞訟劇務。令該曹。依例閑司相換。竝與金翼均相換。卽爲口傳擧行。何如。上曰。依爲之。出擧條命退去。諸臣以次出。
정조 2년
戊戌三月初八日酉時。上御誠正閣。藥房副提調持加減養胃湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。國榮曰。明日出宮。以何門爲之乎。上曰。當以仁政門出宮。以此分付。國榮曰。續明義錄。有誤字。方令改塡。頒賜則稍遲矣。上曰。速速改之。卽頒賜。可也。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
大駕。詣毓祥宮後。政院玉堂藥房口傳問安。答曰。知道。
정조 2년
傳于申應顯曰。儒臣旣有所奏。此於大將。雖是眚災。揆以紀律。不可無飭。御營大將具善復罷職。
정조 2년
備邊司薦望。御營大將洪國榮李漢膺李柱國。
정조 2년
以御營大將望單子。傳于鄭民始曰。姑勿出代。
정조 2년
李秉模啓曰。今十三日健元陵元陵親祭祭文。當爲製進。大提學徐命膺。待明朝牌招。使之製進。何如。傳曰。允。
정조 2년
傳于申應顯曰。明日次對停。
정조 2년
李敬養。以刑曹言啓曰。今日動駕時。御營廳騎士劉宗巖。以山訟事。鳴金所當依定式刑推後捧供以入。而宗巖係是出身。自臣曹有不得施刑。令義禁府擧行。何如。傳曰。允。
정조 2년
鄭民始。以兵曹言啓曰。在前經宿陵幸時。十里外斥候伏兵。守禦摠戎兩廳。各隨地方擧行矣。雖非經宿。道里頗遠。出還宮時。將犯昏夜。則亦令地方該廳。有擧行斥候伏兵之前例。今番陵幸出還宮時。必將犯夜。其在愼重之道。不可無斥候伏兵。令該地方守禦廳。依例擧行。何如。傳曰。允。
정조 2년
又以兵曹言啓曰。依傳敎。司僕寺書吏尹駿瑞等三人。理馬丁興得。養馬李旕山等四名。合七名。各決棍十五度之意。敢啓。傳曰。知道。
정조 2년
戊戌三月初九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。今日擧動時。以欄後磨鍊乎。國榮曰。依頃日下敎。果爲磨鍊矣。上曰。孝明殿將行茶禮。承旨及大臣都尉。皆待令於殿門外事。分付。賤臣承命分付。上出資始門外乘輿。詣孝明殿。入侍承史隨詣此下在廳注書日記
정조 2년
戊戌三月初九日辰時。上詣孝明殿。別茶禮入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。奉朝賀金致仁。領議政金尙喆。領府事李溵。左議政鄭存謙。右議政徐命善錦城尉朴明源昌城尉黃仁點靑城尉沈能健。以次侍立。上具翼善冠淺淡圓領袍。烏犀帶。詣孝明殿就板位。左通禮啓請俯伏哭。上俯伏哭。左通禮啓請止哭興四拜。上止哭興四拜。仍詣盥洗位西向立。應顯承水。秉模沃水。鎭衡進巾。民始受巾。左通禮啓請詣樽所。上詣樽所北向立。民始酌酒。敬養受酒。左通禮啓請詣靈座前。上詣靈座前俯伏。應顯捧爐。秉模捧香。上三上香。秉模進爵。上受爵。以授國榮國榮奠爵。上俯伏興小退跪。左通禮啓請降復位。上降復位。左通禮啓請俯伏哭。上俯伏哭。左通禮啓請止哭興四拜。上止哭興四拜。仍還小次。民始曰。茶禮時。殿司一員。不爲待令。事甚未安。推考。何如。上曰。依爲之。出擧條仍還內。諸臣以次退出。
정조 2년
戊戌三月初九日辰時。上詣毓祥宮。擧動入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立。上具翼善冠黲袍烏犀帶白皮靴。乘輿。出仁化門。至仁政門外。左通禮啓請降輿乘輦。上降輿乘輦出敦化門。上曰。侍臣班行不齊。亂雜無次。侍臣一倂推考。出駕前下敎大駕至舊光化門前路。騎士一人擊錚。上曰。擊錚人何營騎士乎。知入。民始曰。卽御營騎士云矣。上曰。雖有情冤。此是札駐軍中。則身爲騎士。焉敢若是乎。御營大將具善復。爲先記過。上詣毓祥宮宮門外。左通禮啓請降輦乘輿。上降輦乘輿。仍詣齋室。上曰。都承旨入侍。國榮進伏。上曰。俄者騎士之擊錚事。誠極駭然矣。大將常時。如有紀律。則豈敢如是乎。國榮曰。渠若有情冤。欲爲擊錚。則勿參行伍。陣外擊錚。未爲不可。而身爲騎士。擊錚於札駐之處。前所未聞矣。上仍詣廟門外板位。行展拜酌獻禮時至。左通禮啓請再拜興平身。上再拜興平身。左通禮啓請詣盥洗位。上詣盥洗位西向立。應顯承水。秉模沃水。鎭衡進巾。民始受巾。左通禮啓請詣樽所。上詣樽所北向立。民始酌酒。敬養受酒。左通禮啓請詣神位前。上詣神位前俯伏。應顯捧爐。秉模捧香。上三上香。秉模進爵。上受爵。以授國榮國榮奠爵。上俯伏興少退跪。大祝沈豊之讀祝訖。還詣板位。左通禮啓請再拜興平身。上再拜興平身。仍行望燎禮。仍詣延祜宮展拜。還詣齋室。上曰。請對玉堂入侍。副校理嚴思晩。副修撰南鶴聞進伏。上曰。何以請對。思晩等曰。今日擧動時。御營廳騎士。敢於札駐之地。肆然擊錚。大將若於常時有紀律。則幺麽軍卒。豈敢如是乎。請御營大將具善復罷職。上曰。依爲之。出擧條思晩曰。俄者望廟行禮時。板位排設。不爲擧行。請排設房司鑰。令攸司科治。上曰。令政院査汰。可也。出擧條秉模曰。玉堂上下番。旣已請對。不爲留待。事甚未安。推考。何如。上曰。依爲之。出擧條少間。上曰。諸司預備。左通禮啓請外辦。上乘輿至宮門外。降輿乘輦。上曰。訓鍊大將張志恒。御營大將兼察。仍令兼佩。出駕前下敎上曰。牌房中官。一倂罷職。出駕前下敎上曰。前後申飭。非至一再。而每於傳命之際。司僕待令馬。全不成樣。極爲駭然。司僕內乘。一倂記過。兵曹判書李徽之曰。挾輦軍。皆着白飾網巾戰服號衣。亦甚疲劣。訓鍊大將張志恒推考。何如。上曰。依爲之。出擧條大駕由敦化門。至仁政門。降輦乘輿。入仁化門。降輿還內。諸臣以次退出。
정조 2년
戊戌三月初九日午時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。咫尺軍行。有肆然擊錚之擧。紀律之不嚴。胡至於此。良可駭然。國榮曰。行伍之內。騎馬擊錚。驚動天聽。非但事係紀律。卽是世變。大將因儒臣之奏。至命譴罷。而厥漢則各別嚴處然後。三軍可以懲勵矣。上曰。軍中紀律如此。而將何所恃。國榮曰。今日亦以養胃湯煎入乎。上曰。今日則停止。以交濟湯煎入。可也。命退去。諸臣以次出。
정조 2년
戊戌三月初九日酉時。上御誠正閣。藥房提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。御將旣命記過。則未處分之前。玉堂之求對請罪。事或輕遽矣。國榮曰。玉堂則不知記過之有命。而事係紀律。故直爲請罪矣。上曰。未聞記過之事。則請罪之擧。不是異事。命讀兵曹陵幸節目。國榮讀奏。上曰。近來司僕擧行。極爲駭然。莫重待令之馬。不成貌樣。如是養馬。將焉用哉。國榮曰。其中好品之馬。盡爲分排於差備所騎。故待令之馬。每每如是云矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨李鎭衡坐直。左副承旨李秉模坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。左承旨與大提學入侍。
정조 2년
以香室受押單子。傳于李秉模曰。健元陵元陵親押。
정조 2년
又傳于曰。明日親押處所。依五禮儀爲之。
정조 2년
傳于申應顯曰。雲寶劍。以陵幸時。雲寶劍使內事。分付。
정조 2년
申應顯啓曰。今此陵幸時。何大臣留都乎。敢稟。傳曰。領府事留都。
정조 2년
以禁衛營留陣單子。傳于鄭民始曰。大將旣以宿衛大將隨駕。他大將中。以守禦使代領事。牌招聽傳敎。
정조 2년
以備忘記。傳于李秉模曰。司謁金壽完。書房色司鑰太命喆。弓房司鑰林興大。竝排設房司鑰差下。司謁廉載均書房色司鑰差下。書題白景賢司謁除授。別監朴德起書題除授。別監李相禧弓房司鑰差下。奠禮金景祖。魂殿行首別監洪履明。竝書題除授。
정조 2년
傳于申應顯曰。司鑰李相禧司謁除授。書題林興壽司鑰除授。
정조 2년
傳于李敬養曰。山陵守僕二人。別監差下。前各色匠車德乭車福大姜四萬申胤江。令廚院待闕復屬。
정조 2년
李秉模。以弘文館言啓曰。本館下番副修撰臣南鶴聞。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
又以實錄廳郞廳。以摠裁官意啓曰。時政記前所移奉者。幾盡抄節。自戊午至丁卯十年時政記。待明朝更爲移奉。政院日記。亦爲計年。取來之意。敢啓。傳曰。知道。
정조 2년
傳于鄭民始曰。史官一員待命。騎馬一匹立之。實錄廳摘奸以來。
정조 2년
傳于李秉模曰。政官牌招開政。
정조 2년
申應顯。以備邊司言啓曰。全羅左水使李文德。莅任旣久。病狀甚重。屢呈辭狀。有難强迫。今姑許遞。何如。傳曰。允。